钦定古今图书集成/明伦汇编/官常典/第289卷 > 唐
## 钦定古今图书集成/明伦汇编/官常典/第289卷 > 唐

唐置宗正寺卿，少卿、丞佐之，领陵台、崇元之属。
按《唐书百官志》：“宗正寺卿一人，从三品；少卿二人，从
四品上；丞二人，从六品上。掌天子族亲属籍，以别昭
穆，领陵台、崇元二署。凡亲有五等，先定于司封：一曰
皇帝周亲，皇后父母视三品；二曰皇帝大功亲，小功
尊属，太皇太后、皇太后、皇后周亲视四品；三曰皇帝
小功亲、缌麻尊属”、太皇太后、皇太后、皇后大功亲，视
五品；四曰“《皇帝缌麻亲》袒免尊属”、太皇太后、皇太后、
皇后小功亲，五曰《皇帝袒免亲》、太皇太后小功卑属、
皇太后、皇后缌麻亲，视六品。皇帝亲之夫妇男女，降
本亲二等，馀亲降三等，尊属进一等，降而过五等者
不为亲。诸王、大长公主、长公主亲，本品嗣王、郡王非
三等亲者，亦视五品。驸马都尉，视诸亲。祭祀、册命、朝
会陪位、袭封者，皆以簿书上司封主簿二人，从七品
上；知图谱官一人，修《玉牒》官一人，知宗子表疏官一
人，录事二人，从九品上。

〈注〉武德二年，置宗师一人，后省。龙朔二年，改宗正寺曰“司宗寺”，卿曰正卿，少卿曰“大夫。”武后光宅元年曰“司属寺。”有府五人，史五人，亭长四人，掌固四人。京都太庙斋郎各一百三十人，门仆各三十三人，主簿、录事各二人。

诸陵台：令各一人，从五品上；丞各一人，从七品下。建
初、启运、兴宁、永康陵令各一人，从七品下；丞各一人，
从八品下。掌守卫山陵。凡陪葬，以文武分左右，子孙从父祖者亦如之。宫人陪葬，则陵户成坟。诸陵四至
有封，禁民葬，唯故坟不毁。

〈注〉开元二十四年，以宗庙所奉不可名以署，太常少卿韦縚奏废太庙署，以少卿一人知太庙事。二十五年，濮阳王彻为宗正卿，恩遇甚厚，建议以宗正司属籍，乃请以陵寝、宗庙隶宗正。天宝十二载，驸马都尉张垍为太常卿，得幸，又以太庙诸陵署隶太常。十载，改献、昭、干、定、桥五陵署为台，升令品，永康、兴宁二陵称署如故。至德二年，复以陵庙隶宗正。永泰元年，太常卿姜庆初复奏以陵庙隶太常。大历二年，复置陵台。有录事各一人，府各二人，史各四人，主衣、主辇、主药各四人，典事各三人，掌固各二人，陵户各三百人。昭陵、乾陵、桥陵增百人。诸陵有录事各一人，府各一人，史各二人，典事各二人，掌固各二人，陵户各百人。

诸太子庙：令各一人，从八品上；丞各一人，正九品下；
录事各一人，从九品上。令掌洒扫、开阖之节，四时享
祭焉。

〈注〉有“府各一人，史各二人，典事各二人，掌固各一人。”

诸太子陵令各一人，从八品下；丞各一人，从九品下；
录事各一人，从九品上。

〈注〉有府各一人，史各二人，典事各二人，掌固各一人，陵户各三十人。太常旧有《太庙署》。令一人，从七品下；丞二人，从八品下；斋郎二十四人。

《崇元署》：令一人，正八品下；丞一人，正九品下。掌京都
诸观名数，与道士帐籍、斋醮之事。新罗、日本僧入朝
学问，九年不还者，编《诸籍》。道士、女冠、僧、尼见天子必
拜。凡止民家，不过三夜出逾宿者，立案连署，不过七
日。路远者州县给程。天下观一千六百八十七，道士
七百七十六，女冠九百八十八，寺五千三百五十八，
僧七万五千五百二十四，尼五万五百七十六。两京
度僧、尼、道士、女冠，御史一人莅之。每三岁，州县为籍，
一以留县，一以留州。僧尼一以上祠部，道士、女冠一
以上宗正，一以上司封。

〈注〉有府二人，史三人，典事六人，掌固二人。崇元学，博士一人，学生百人。隋以署隶鸿胪，又有道场、元坛。唐置诸寺、观、监，隶鸿胪寺，每寺、观有监一人。贞观中，废寺观监。上元二年，置漆园监，寻废。开元二十五年，置崇元学于元元皇帝庙。天宝元年，两京置博士、助教各一员，学生百人，每祠享，以学生代斋郎。二载，改崇元学曰“崇贤馆”，博士曰“学士”，助教曰“直学士”，置大学士一人，以宰相为之，领两京元元宫及道院。改天下崇元学为“通道学”，博士曰“道德博士”，未几而罢。宝应、永泰间，学生存者亡几，大历三年，复增至百人。初，天下僧、尼、道士、女冠皆隶鸿胪寺，武后延载元年，以僧尼隶祠部。开元二十四年，道士、女冠隶宗正寺。天宝二载，以道士隶司封。贞元四年，崇元馆罢大学士，后复置左右街大功德使、东都功德使、修功德使，总僧尼之籍及功役。元和二年，以道士、女冠隶左右街功德使。会昌二年，以僧尼隶主客。太清宫置元元馆，亦有学士。至六年废，而僧尼复隶两街功德使。